એ જ દિવસે પાછળથી એણે વિલેક ચિલોવિક્સનો સંપર્ક કર્યો. વિલેક એમોનનો એજન્ટ હોવા ઉપરાંત, પ્લાઝોવની છાવણીમાં કામ કરતી યહૂદી પોલીસનો ઉપરી પણ હતો, અને “ફાયરમેન” તરીકે જાણીતો હતો. આખી વસાહતમાં નેપોલિયન તરીકે પ્રખ્યાત સાઇમક સ્પાઇરા હજુ પણ વસાહતમાં જ રહેતો હતો. બેલઝેકની વસાહતની અંદર, પાઇનવૃક્ષોના પાંદડાની સાથે સળગીને રાખ થઈ ચૂકેલા યહૂદીઓએ સંતાડેલા વણનોંધાયેલા હીરા, સોનું અને રોકડ રકમ શોધવા માટે જે ખોદકામ ચાલી રહ્યું હતું, તેના પર એ દેખરેખ રાખી રહ્યો હતો. પરંતુ પ્લાઝોવની અંદર, બધી જ સત્તાના કેન્દ્રમાં ચિલોવિક્સ હોવાને કારણે, સ્પાઇરો પાસે અહીં કોઈ જ અધિકારો ન હતા. કોઈ જાણતું ન હતું કે ચિલોવિક્સ પાસે આટલી સતા ક્યાંથી આવી હતી! કદાચ વિલી કૂન્દેએ જ એમોન પાસે તેની ભલામણ કરી હોય, અથવા કદાચ એમોનને તેની કામ કરવાની રીત ગમતી હોય, જેને કારણે તેને માન્યતા આપી દીધી હોય! પરંતુ ચિલોવિક્સ, સાવ અચાનક જ પ્લાઝોવમાં ફાયરમેનનો વડો બની ગયો હતો. અહીંના ભ્રષ્ટ રાજ્યમાં ટોપીઓ અને બાંય પર લગાવવાની રેંક દર્શાવતી પટ્ટીઓની વહેંચણી એ જ કરતો હતો. સાઇમેકની માફક તેને પણ જાણે ઝાર જેટલી સત્તા તેને મળી ગઈ હોય એટલો મદ ચડી ગયો હતો!